Tuotteet ja palvelut vuonna 2013 (2012)

1. Ideat-työohjelmaan liittyvien apurahasopimusten seuranta ja aloittelevien (Starting Grants) ja edistyneiden (Advanced Grants) tutkijoiden apurahoihin, Synergy Grants -apurahoihin sekä konseptin toimivuuden osoittamista koskeviin Proof-of-Concept Grants -apurahoihin liittyvät pyynnöt. Ideat-työohjelmaa toteutetaan julkaisemalla vuosittain ehdotuspyyntöjä. Ulkoiset asiantuntijat arvioivat ehdotukset, mitä seuraa valmisteluvaihe ja apurahasopimusten tekeminen ja lopulta hankkeiden toteuttamista koskeva seuranta. Jokainen ehdotuspyyntömenettely johtaa useisiin apurahasopimuksiin, joihin liittyvän hankesyklin oletetaan olevan noin viiden vuoden mittainen. 2. Ideat-erityisohjelmaa koskevien vuoden 2013 ehdotuspyyntömenettelyjen toteuttaminen (aloittelevien ja edistyneiden tutkijoiden apurahat, Synergy Grants -apurahat sekä konseptin toimivuuden osoittamista koskevat apurahat): vuonna 2013 toimitettiin 10 151 hakemusta, joista 3 329 liittyi aloittelevien tutkijoiden apurahoihin, 3 673 uudenlaisiin Consolidator-ehdotuspyyntöihin, 2 408 edistyneiden tutkijoiden apurahoihin ja 449 Synergy Grants -apurahoihin ja 292 konseptin toimivuuden osoittamista koskeviin apurahoihin. Hakemuksista yhteensä 9 968 oli käsittelykelpoisia ja otettiin arviointilautakuntien tutkittaviksi. Kaikkiaan 959 ehdotusta valittiin apurahaprosessiin (890 pääasiallisiin luetteloihin ja 69 varallaololuetteloihin). 3. Ideat-erityisohjelmaan sekä viraston vuoden 2013 toimintaan liittyvän tiedon tuottaminen ja levittäminen. 4. Tieteellinen neuvosto järjesti vuonna 2013 säännöllisiä kokouksia eri puolilla Eurooppaa; yleensä kokoukset järjestettiin kansallisten viranomaisten kutsusta. EU:n jäsenvaltioissa tai assosioituneissa maissa järjestettävien kokousten tarkoituksena on lisätä tutkimusneuvoston näkyvyyttä. Sekä kansalliset viranomaiset että paikalliset tiede- ja tutkimusyhteisöt pitävät kokouksia tärkeinä. Viisi tieteellisen neuvoston täysistuntoa järjestettiin 1. tammikuuta ja 31. joulukuuta 2013 välisenä aikana. Täysistunto järjestettiin tammi-, maalis- ja joulukuussa Brysselissä (Belgiassa), kesäkuussa Bratislavassa (Slovakiassa) ja lokakuussa Utrechtissa (Alankomaissa). Tutkimusneuvoston toimintarakenteiden ja mekanismien tarkistusta vuonna 2009 käsitelleen työryhmän suositusten perusteella tieteellinen neuvosto perusti kaksi pysyvää komiteaa: toinen komitea käsittelee eturistiriitoja, tieteellistä vilppiä ja eettisiä kysymyksiä, ja toinen arviointilautakunnan jäsenten valintaa. Toimeenpanovirasto tuki näiden komiteoiden operatiivisia toimintoja; kumpikin komitea kokoontui kolmesti vuonna 2013. Tieteellisen neuvoston jäsenet tapaavat myös erityisiä kysymyksiä käsittelevissä työryhmissä. Toimeenpanovirasto järjesti vuonna 2013 innovointia ja suhteita yrityksiin, tutkimustulosten avointa saatavuutta, kansainvälistymistä ja tasavertaista sukupuolijakaumaa käsittelevien tutkimusneuvoston työryhmien kokoukset. Työryhmät tekevät analyysejä ja osallistuvat toimivaltaansa kuuluvilla aloilla tutkimusneuvoston tieteellisen strategian kehittämiseen laatimalla ehdotuksia hyväksyttäväksi tieteellisen neuvoston täysistunnossa. Lisäksi virasto valmisteli yhdessä työryhmien jäsenten kanssa useita asiakirjoja, joissa esitetään analyyseja ja keskeisiä tietoja työryhmien ja pysyvien komiteoiden käsittelemistä aiheista. Neljä viidestä työryhmästä järjesti Brysselissä vuonna 2013 seuraavat neljä huomattavaa tapahtumaa: — Innovointia ja suhteita yrityksiin käsittelevä työryhmä: New technologies from the ERC -tapahtuma (5. helmikuuta) järjestettiin yhdessä Science Business -julkaisun kanssa. Yksitoista apurahan saajaa, joille on myönnetty konseptin toimivuuden osoittamista koskeva tutkimusneuvoston apuraha, tapasi elinkeinoelämän sijoittajia keskustellakseen heidän kanssaan hankkeistaan ja solmiakseen mahdollisia yrityskontakteja. — Tutkimustulosten avointa saatavuutta käsittelevä työryhmä: Open Access infrastructures in the Social Sciences and Humanities -seminaari. Tapahtuma suunniteltiin ja toteutettiin yhdessä tieteellisen neuvoston tutkimustulosten avointa saatavuutta käsittelevän työryhmän kanssa. Tapahtumaan kokoontui monipuolinen joukko alan asiantuntijoita, muun muassa korkeakoulujen, rahoittajien ja päätöksentekijöiden edustajia. Mukana oli myös kaksi tutkimusneuvoston apurahan saajaa. — Keskeisiä tulosindikaattoreita käsittelevä työryhmä: Identification of ”frontier research” and ”emerging research areas” in research proposals -tapahtuma järjestettiin kahden koordinointia ja tukitoimia koskevan CSA-hankkeen koordinaattoreiden kanssa. Hankkeissa tutkitaan bibliometriikan mahdollista käyttöä tutkimusneuvoston seuranta- ja arviointistrategian tukena. Euroopan tutkimusneuvoston tieteellisen neuvoston jäsenet, skientometriikan asiantuntijat, viraston tiedealan virkamiehet, tutkimuksen ja innovoinnin pääosaston sekä viestintäverkkojen, sisältöjen ja teknologian pääosaston virkamiehet ja muiden tutkimusta rahoittavien elinten edustajat tarkastelivat kaksipäiväisessä (20. ja 21. helmikuuta) keskustelutilaisuudessa CSA-hankkeisiin osallistuvien tiimien jäsenten esittelemiä tuloksia. Ne koskivat bibliometriikan tekniikoita ja indikaattoreita, joilla mitataan, missä määrin tutkimusneuvosto tukee tutkimusehdotuksia, jotka ovat tieteen eturintamassa tai liittyvät esiin nouseviin tutkimusalueisiin. — Tasavertaista sukupuolijakaumaa käsittelevä työryhmä: On the way to the top: providing equal opportunities for men and women in science and technology -seminaari. Tavoitteena oli koota kansallisten tutkimusorganisaatioiden edustajia ja tasa-arvoasiantuntijoita keskustelemaan sukupuolten tasa-arvon valtavirtaistamiseen eri Euroopan maissa sovelletuista erilaisista käytännöistä ja toimintatavoista. Lisäksi tarkoituksena oli vaihtaa tietoja toimintalinjoihin ja lähestymistapoihin liittyvistä parhaista käytännöistä, joiden avulla voitaisiin lisätä naispuolisten tutkijoiden laajempaa osallistumista.